Rapporteringen blir sjelden lest

Flere ansatte på sykehjem og i hjemmetjenesten er frustrerte over at det de rapporterer og dokumenterer ikke blir lest.

Rapportering og dokumentasjon tar stadig mer av tiden fra ansatte i pleie- og omsorgssektoren, som her ved Akerselva sykehjem i Oslo. STEIN J BJØRGE

28. september 2012

I dag skriver Aftenposten at Kommunenes Sentralforbund har gjennomført en undersøkelse blant de ansatte på sykehjem og i pleie— og omsorgstjenesten om rapportering.

Den viser at nær 10.000 årsverk går med til rapportering, årsverk til en verdi av nesten 5 milliarder kroner.

Men hva skjer med det som blir rapportert og dokumentert. Blir det lest?

Bekymringsfullt

Ifølge rapporten fra Nordlandsforskning sier flere av dem som er intervjuet at mye av det som dokumenteres og rapporteres ikke blir lest eller fulgt opp. Det bryter ned motivasjonen.

Les også Papirarbeid koster 5 milliarder

— Flere uttrykker også frustrasjon over at de ikke får tid til å lese i journalene. De understreker at det er mangel på tid til å lese og oppdatere seg. Dette er bekymringsfullt. Dersom dokumentasjonen, det som skrives i brukernes journaler, skal bidra til bedre kvalitet på tjenestene, må personalet lese journalene, forklarer seniorforsker Hege Gjertsen ved Nordlandsforskning.

Særlig sykepleiere og avdelingsledere er bekymret for hva dette betyr for kvaliteten på tjenestene.

En sykepleier i hjemmetjenesten sier det slik:

— Det er viktig å dokumentere hva man lykkes med og hvor man kommer til kort. Jeg tror det er solid underdokumentering i praksis på problemstillinger og tiltak. Dette er krevende å ta tak i. Det er en vesentlig utfordring med elektronisk dokumentasjon. Rapporten kan bli usammenhengende.

Enighet

Mye tid går til å rapportere og dokumentere hva helsearbeiderne har gjort.

Les også - Jeg bruker 12-15 timer i uken på rapportering

Samtidig er det enighet om at rapportering og dokumentasjonsarbeid er viktig, ikke minst med tanke på kvalitetssikring av tjenestene. Derfor må journalføring og annet papirarbeid flere ganger tas etter arbeidstiden.

— Flere steder jobbes det overtid for å få gjort rapporterings- og dokumentasjonsarbeidet. Andre steder forteller informantene at tidsmangel fører til at rapporteringen blir mangelfull. De ansatte opplever tidspresset belastende. De mener at dette skyldes lav bemanning, forklarer Gjertsen.